Połoženje w lěsach Rakečanskeje gmejny runje tak napjate kaž druhdźe
Rakecy (JK/SN). To dyrbjachu Rakečanscy gmejnscy radźićeljo na swojim zašłym posedźenju zaso raz něšto dlěje wutrać. Hłownej temje běštej komunalny lěs kaž tež zastaranje z pitnej wodu a wotstronjowanje wopłóčkow.
Gmejna Rakecy wobsedźi 5,6 hektarow komunalneho lěsa, kotryž da wot statneho lěsniskeho zawoda Sachsenforst wobhospodarjeć. Za rewěr zamołwity hajnik, Wěteńčan Michał Zahon, poda radźićelam hromadźe ze swojim kolegu přehlad wo stawje sakskeho lěsa kaž tež wo wuwiću komunalneho Rakečanskeho lěsa. Wobaj skedźbništaj na napjatu situaciju w lěsach, zawinjenu přez wulke wichory zašłych lět, přez hižo tři lěta trajacu suchotu a nic naposledk tež přez skutkowanje lěsnych škódnikow kaž skórnika.
slk_Latn ces_Latn szl_Latn